Document ID: 32013R0668

KOMISIJOS REGLAMENTAS (ES) Nr. 668/2013
2013 m. liepos 12 d.
kuriuo dėl didžiausios leidžiamosios 2,4-DB, dimetomorfo, indoksakarbo ir piraklostrobino likučių koncentracijos tam tikruose produktuose arba ant jų iš dalies keičiami Europos Parlamento ir Tarybos reglamento (EB) Nr. 396/2005 II ir III priedai
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą ir 49 straipsnio 2 dalį,
kadangi:
(1)
didžiausia leidžiamoji 2,4-DB, indoksakarbo ir piraklostrobino likučių koncentracija (toliau - DLK) nustatyta Reglamento (EB) Nr. 396/2005 II priede ir III priedo B dalyje. Dimetomorfo DLK nustatyta Reglamento (EB) Nr. 396/2005 III priedo A dalyje;
(2)
reikėtų atlikti tam tikrus techninius pakeitimus, t. y. veikliosios medžiagos 2,4 DB pavadinimą reikėtų pakeisti pavadinimu 2,4-DB. Todėl Reglamento (EB) Nr. 396/2005 II priedas ir III priedo B dalis turėtų būti atitinkamai iš dalies pakeisti;
(3)
vadovaudamasi Reglamento (EB) Nr. 396/2005 12 straipsnio 2 dalimi kartu su minėto reglamento 12 straipsnio 1 dalimi, Europos maisto saugos tarnyba (toliau - Tarnyba) pateikė pagrįstą nuomonę dėl nustatytos 2,4-DB DLK (2). Tarnyba pasiūlė pakeisti likučio apibrėžtį. Tarnyba padarė išvadą, kad trūksta tam tikros informacijos apie DLK miežių, avižų, rugių ir kviečių grūduose, kiaulienoje, kiaulių riebaluose, kepenyse ir inkstuose, jautienoje, avienoje ir ožkienoje, taip pat galvijų, avių ir ožkų piene, todėl šią DLK turi papildomai apsvarstyti rizikos valdytojai. Kadangi pavojaus vartotojams nėra, Reglamento (EB) Nr. 396/2005 II priedu turėtų būti nustatyta šiuo metu taikomo arba Tarnybos nustatyto dydžio DLK minėtuose produktuose. Per dvejus metus po šio reglamento paskelbimo minėta DLK bus peržiūrėta atsižvelgiant į turimą informaciją;
(4)
vadovaudamasi Reglamento (EB) Nr. 396/2005 12 straipsnio 2 dalimi kartu su minėto reglamento 12 straipsnio 1 dalimi, Tarnyba pateikė pagrįstą nuomonę dėl nustatytos dimetomorfo DLK (3). Tarnyba pasiūlė pakeisti likučio apibrėžtį. Tarnyba rekomendavo sumažinti DLK ananasuose, bulvėse, svogūnlaiškiuose, agurkuose, paprastojo agurko tipiniuose varietetuose (kornišonuose), cukinijose, moliūguose, ropiniuose kopūstuose (kaliaropėse), salotinėse trūkažolėse, salotinėse cikorijose, pupelėse (šviežiose be ankščių), aguonų ir rapsų sėklose, kiaulienoje, kiaulių riebaluose, kepenyse ir inkstuose, jautienoje, avienoje ir ožkienoje, taip pat naminėje paukštienoje, naminių paukščių riebaluose, kepenyse, galvijų, avių ir ožkų piene ir paukščių kiaušiniuose. Ji rekomendavo padidinti arba taikyti tokią pačią DLK kituose produktuose. Tarnyba padarė išvadą, kad trūksta tam tikros informacijos apie DLK raukšlėtosiose gervuogėse, avietėse ir špinatuose, todėl šią DLK turi papildomai apsvarstyti rizikos valdytojai. Kadangi pavojaus vartotojams nėra, Reglamento (EB) Nr. 396/2005 II priedu turėtų būti nustatyta šiuo metu taikomo arba Tarnybos nustatyto dydžio DLK minėtuose produktuose. Per dvejus metus po šio reglamento paskelbimo minėta DLK bus peržiūrėta atsižvelgiant į turimą informaciją. Nesant pavojaus vartotojams ir remiantis Vokietijos pateikta papildoma informacija apie gerąją žemės ūkio praktiką, reikėtų nustatyti kitokią svogūninių daržovių grupės „Kita“ DLK, nei nustatytoji Tarnybos. Pateikusi pirmame sakinyje nurodytą nuomonę, Tarnyba pateikė kitų nuomonių dėl DLK valgomuosiuose česnakuose, svogūnuose, valgomuosiuose svogūnėliuose, brokoliuose, gūžiniuose kopūstuose, lapinėse kopūstinėse daržovėse, salotose, salotinėse trūkažolėse, špinatuose, lapiniuose burokėliuose (mangolduose) ir salieruose (4) (5). Tikslinga atsižvelgti į minėtas nuomones;
(5)
vadovaudamasi Reglamento (EB) Nr. 396/2005 12 straipsnio 2 dalimi kartu su minėto reglamento 12 straipsnio 1 dalimi, Tarnyba pateikė pagrįstą nuomonę dėl nustatytos indoksakarbo DLK (6). Tarnyba pasiūlė pakeisti likučio apibrėžtį. Tarnyba rekomendavo sumažinti DLK amerikiniuose vaivoruose, serbentuose, agrastuose, erškėtuogėse, šilkmedžio uogose, gudobelės vaisiuose, šeivamedžio uogose, briuseliniuose kopūstuose, gūžiniuose kopūstuose, salotinėse trūkažolėse, žemės riešutuose, rapsų sėklose ir kukurūzų grūduose. Ji rekomendavo padidinti arba taikyti tokią pačią DLK kituose produktuose. Tarnyba padarė išvadą, kad trūksta tam tikros informacijos apie DLK obuoliuose, brokoliuose, žiediniuose kopūstuose, sultenėse, sėjamosiose gražgarstėse, Brassica spp. lapuose ir daiguose, paukštienoje, naminių paukščių riebaluose, kepenyse ir paukščių kiaušiniuose, todėl šią DLK turi papildomai apsvarstyti rizikos valdytojai. Kadangi pavojaus vartotojams nėra, Reglamento (EB) Nr. 396/2005 II priedu turėtų būti nustatyta šiuo metu taikomo arba Tarnybos nustatyto dydžio DLK minėtuose produktuose. Per dvejus metus po šio reglamento paskelbimo minėta DLK bus peržiūrėta atsižvelgiant į turimą informaciją. Pateikusi pirmame sakinyje nurodytą nuomonę, Tarnyba pateikė dar vieną nuomonę dėl DLK braškėse, avietėse, kininiuose bastučiuose, sultenėse, pupelėse (šviežiose su ankštimis), dygiuosiuose artišokuose, pankoliuose ir rabarbaruose (7). Tikslinga atsižvelgti į minėtą nuomonę;
(6)
vadovaudamasi Reglamento (EB) Nr. 396/2005 12 straipsnio 2 dalimi kartu su minėto reglamento 12 straipsnio 1 dalimi, Tarnyba pateikė pagrįstą nuomonę dėl nustatytos piraklostrobino DLK (8). Taryba rekomendavo sumažinti DLK salotinėse trūkažolėse ir lubinuose (džiovintuose). Ji rekomendavo padidinti arba taikyti tokią pačią DLK kituose produktuose. Tarnyba padarė išvadą, kad trūksta tam tikros informacijos apie DLK valgomosiose vynuogėse, salieruose, vilnamedžių (medvilnės) sėklose ir kavos pupelėse, todėl šią DLK turi papildomai apsvarstyti rizikos valdytojai. Kadangi pavojaus vartotojams nėra, Reglamento (EB) Nr. 396/2005 II priedu turėtų būti nustatyta šiuo metu taikomo arba Tarnybos nustatyto dydžio DLK minėtuose produktuose. Per dvejus metus po šio reglamento paskelbimo minėta DLK bus peržiūrėta atsižvelgiant į turimą informaciją. Pateikusi pirmame sakinyje nurodytą nuomonę, Tarnyba pateikė kitų nuomonių dėl DLK apelsinuose, lapinėse kopūstinėse daržovėse, sėmenyse, žemės riešutuose, aguonų, sezamo, rapsų, garstyčių ir vilnamedžių (medvilnės) sėklose, dažiniuose dygminuose, agurklėse, sėjamosiose judrose ir paprastųjų ricinmedžių sėklose (9) (10). Tikslinga atsižvelgti į minėtas nuomones. Tarnybai pateikus pirmame sakinyje nurodytą nuomonę, Maisto kodekso komisija (MKK) (11) priėmė Kodekse nustatytą piraklostrobino DLK (CXL) vyšniose, persikuose, slyvose, braškėse, raukšlėtosiose gervuogėse, avietėse, amerikiniuose vaivoruose, papajose, svogūnuose, moliūginių šeimos daržovėse (valgoma luoba), miežiuose, avižose, rugiuose, dvispalviuose sorguose ir kviečiuose. Tikslinga atsižvelgti į minėtą CXL, išskyrus tą CXL, kuri nėra saugi Europos vartotojų grupei ir dėl kurios Sąjunga išreiškė abejonę Maisto kodekso komisijai (12);
(7)
remiantis pagrįstomis Tarnybos nuomonėmis ir atsižvelgiant į susijusius veiksnius daroma išvada, kad atitinkami DLK pakeitimai atitinka Reglamento (EB) Nr. 396/2005 14 straipsnio 2 dalies reikalavimus;
(8)
per Pasaulio prekybos organizaciją dėl naujos DLK buvo konsultuotasi su Sąjungos prekybos partneriais ir į jų pastabas buvo atsižvelgta;
(9)
prieš pradedant taikyti pakeistą DLK turėtų būti numatytas tinkamas laikotarpis, kad valstybės narės ir suinteresuotosios šalys galėtų pasirengti vykdyti naujus reikalavimus dėl pakeistos DLK;
(10)
todėl Reglamento (EB) Nr. 396/2005 II priedas ir III priedo A ir B dalys turėtų būti atitinkamai iš dalies pakeistos;
(11)
šiame reglamente reikėtų numatyti pereinamojo laikotarpio priemones produktams, kurie buvo teisėtai pagaminti prieš pakeičiant DLK ir kurie, remiantis turima informacija, užtikrina aukštą vartotojų apsaugos lygį, kad šiuos produktus būtų galima įprastai parduoti, perdirbti ir vartoti;
(12)
šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir joms neprieštarauja nei Europos Parlamentas, nei Taryba,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 396/2005 II ir III priedai iš dalies keičiami pagal šio reglamento priedą.
2 straipsnis
Reglamentas (EB) Nr. 396/2005 be šiuo reglamentu padarytų pakeitimų toliau taikomas produktams, kurie buvo teisėtai pagaminti iki 2014 m. vasario 2 d.:
1)
dėl veikliųjų medžiagų 2,4-DB ir dimetomorfo - visuose produktuose ir ant jų;
2)
dėl veikliosios medžiagos indoksakarbo - visuose produktuose ir ant jų, išskyrus gūžinius kopūstus ir salotines trūkažoles;
3)
dėl veikliosios medžiagos piraklostrobino - visuose produktuose ir ant jų, išskyrus salotines trūkažoles.
3 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Jis taikomas nuo 2014 m. vasario 2 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2013 m. liepos 12 d.

Labels: 0
17
20
6